Sommige operasies by Jhb-hospitaal gekanselleerArgieffoto Alle nie-noodgeval-operasies is die afgelope week by die Charlotte Maxeke-hospitaal in Johannesburg gekanselleer weens ŉ tekort aan basiese mediese voorraad, het die Demokratiese Alliansie Sondag gesê. “Meer as 20 pasiënte het gehoor dat hul operasies nie sal voortgaan soos geskeduleer nie. Daar is al ŉ paar weke lank probleme met aanskaffing by die hospitaal,” het Jack Bloom, skadu-LUR vir gesondheid in Gauteng, gesê. “Mediese personeel moes toerusting van ander hospitale leen. ŉ Paar operasies het Vrydag voortgegaan omdat voorraad van die Helen Joseph-hospitaal bekom kon word. Dit is ŉ skande dat dokters by ŉ groot hospitaal nie hul werk kan doen nie, weens ŉ tekort aan basiese mediese voorraad en pasiënte ly daaronder. Die regering se planne vir ŉ Nasionale Gesondheidsversekering (NGV) sal nie tot iets kan lei as eenvoudige dinge nie in ons staatshospitale vlot kan verloop nie.”